ประกาศกรมการขนส่งทางบก เรื่อง แบบและการจัดวางที่นั่งผู้โดยสารของรถที่ใช้ในการขนส่งผู้โดยสารไม่ประจำทางมาตรฐาน 2 (จ) (รถตู้ชนิดพิเศษ) พ.ศ. 2557

ประกาศกรมการขนส่งทางบก
ประกาศกรมการขนส่งทางบก
เรื่อง
แบบและการจัดวางที่นั่งผู้โดยสารของรถที่ใช้ในการขนส่งผู้โดยสารไม่ประจำทาง
มาตรฐาน ๒ (จ)
(รถตู้ชนิดพิเศษ)
พ.ศ. ๒๕๕๗[๑]
 

ตามที่ได้มีประกาศกรมการขนส่งทางบก เรื่อง
แบบและการจัดวางที่นั่งผู้โดยสารของรถที่ใช้ในการขนส่งผู้โดยสารและรถขนาดเล็ก
พ.ศ. ๒๕๔๙ ลงวันที่ ๒ พฤศจิกายน ๒๕๔๙ ไว้แล้ว นั้น

โดยที่คณะกรรมการควบคุมการขนส่งทางบกกลางได้มีมติอนุมัติให้มีรถตู้โดยสาร
มาตรฐาน ๒ (จ) (รถตู้ชนิดพิเศษ) ขึ้นเป็นมาตรฐานย่อยของมาตรฐาน ๒ (จ) ทั่วไป
เพื่อนำมาใช้ทำการขนส่งผู้โดยสารในประเภทการขนส่งไม่ประจำทาง
ซึ่งรถตู้ชนิดพิเศษดังกล่าวจะมีอุปกรณ์และสิ่งอำนวยความสะดวก รวมทั้งมีแบบและการจัดวางที่นั่งผู้โดยสารที่มีความสะดวกสบายกว่ารถตู้โดยสารทั่วไป ดังนั้น
เพื่อให้มีแบบที่นั่งและการจัดวางที่นั่งเฉพาะเป็นพิเศษสำหรับรถดังกล่าว
ซึ่งจะทำให้ผู้โดยสารได้รับความสะดวกสบายยิ่งขึ้น อาศัยอำนาจตามความในข้อ ๑ (๒)
(ฎ) ของกฎกระทรวง ฉบับที่ ๙ (พ.ศ. ๒๕๒๔) ออกตามความในพระราชบัญญัติการขนส่งทางบก
พ.ศ. ๒๕๒๒ ซึ่งแก้ไขเพิ่มเติมโดยกฎกระทรวง
ฉบับที่ ๖๐ (พ.ศ. ๒๕๕๒) ออกตามความในพระราชบัญญัติการขนส่งทางบก พ.ศ. ๒๕๒๒
อธิบดีกรมการขนส่งทางบก จึงออกประกาศไว้ ดังต่อไปนี้

ข้อ ๑ รถที่ใช้ในการขนส่งผู้โดยสารในประเภทการขนส่งไม่ประจำทาง
มาตรฐาน ๒ (จ) (รถตู้ชนิดพิเศษ) ให้มีแบบและการจัดวางที่นั่งผู้โดยสาร ดังนี้
(๑) แบบที่นั่ง จะเป็นที่นั่งเดี่ยว ที่นั่งคู่
หรือที่นั่ง ๓ ที่นั่งก็ได้ โดยเบาะนั่งต้องมีความยาวในแต่ละที่นั่งไม่น้อยกว่า
๔๕ เซนติเมตร และมีลักษณะ ดังนี้
(ก) ที่นั่งและพนักพิงหลังต้องมีเบาะหนาพอสมควร
พนักพิงหลังต้องมีความสูงจากเบาะนั่งไม่น้อยกว่า ๕๐ เซนติเมตร
และต้องมีเบาะรองรับศีรษะ กรณีพนักพิงหลังมีความสูงจากเบาะนั่งไม่น้อยกว่า ๗๐
เซนติเมตร จะมีเบาะรองรับศีรษะหรือไม่ก็ได้
(ข) พนักพิงหลังต้องแยกเป็นอิสระในแต่ละที่นั่ง
ในสภาพปกติพนักพิงหลังต้องเอนไปข้างหลังในระดับ ๙๕ ถึง ๑๐๐ องศา
และสามารถปรับเอนไปข้างหลังได้ไม่น้อยกว่า ๑๒๕ องศาจากแนวราบ
(ค) มีที่วางแขนหรือไม่ก็ได้ โดยหากที่นั่งที่อยู่ชิดทางเดินมีที่วางแขน
จะต้องมีช่องทางเดินที่มีความกว้างพอสมควรให้สามารถเดินเข้าออกได้โดยสะดวก
(ง) มีเข็มขัดนิรภัยทุกที่นั่ง รวมที่นั่งผู้ขับรถ
(๒) การจัดวางที่นั่ง ให้จัดวางตามความกว้างของรถ
และให้จัดวางที่นั่งหันไปทางเดียวกันโดยที่นั่งที่อยู่ตอนเดียวกับที่นั่งผู้ขับรถให้มีที่นั่งได้
๑ ที่นั่ง ซึ่งต้องมีระยะห่างเมื่อวัดจากด้านหน้ารถ
(คอนโซล) บริเวณด้านหน้าที่นั่งผู้โดยสารส่วนที่ยื่นมากที่สุดถึงด้านหน้าพนักพิงหลังไม่น้อยกว่า
๖๗ เซนติเมตร สำหรับที่นั่งตอนหลังของที่นั่งผู้ขับรถ ให้จัดวางที่นั่งได้ ๓ แถว
แถวละไม่เกิน ๓ ที่นั่ง และเว้นให้มีช่องทางเดินตามความยาวของตัวรถ
มีความกว้างพอสมควรให้สามารถเดินเข้าออกได้โดยสะดวกในกรณีมีการจัดวางที่นั่งในแถวแรกติดประตูทางขึ้นลง
ที่นั่งนั้นต้องเป็นแบบพับได้ เพื่อให้สามารถเดินเข้าออกได้โดยสะดวก
ระยะห่างระหว่างที่นั่งเมื่อวัดจากด้านหลังพนักพิงหลังของที่นั่งด้านหน้าหรือสิ่งกีดขวางถึงด้านหน้าพนักพิงหลังของที่นั่งถัดไป
ซึ่งวัดในระดับเหนือเบาะนั่งไม่เกิน ๕ เซนติเมตร ต้องมีระยะห่างไม่น้อยกว่า ๗๕
เซนติเมตร ตัวอย่างการจัดวางที่นั่งผู้โดยสารให้เป็นไปตามแบบที่แนบท้ายประกาศนี้

ข้อ ๒ ประกาศฉบับนี้ให้ใช้บังคับตั้งแต่บัดนี้เป็นต้นไป


ประกาศ
ณ วันที่ ๑๘ ธันวาคม พ.ศ. ๒๕๕๗
ธีระพงษ์
รอดประเสริฐ
อธิบดีกรมการขนส่งทางบก
[เอกสารแนบท้าย]

๑. แบบตัวอย่างการจัดวางที่นั่งผู้โดยสารของรถที่ใช้ในการขนส่งผู้โดยสารไม่ประจำทางมาตรฐาน
๒ (จ) (รถตู้ชนิดพิเศษ)

(ดูข้อมูลจากภาพกฎหมาย)








ปริยานุช/ผู้จัดทำ
๑๙ มกราคม ๒๕๕๘

นุสรา/ผู้ตรวจ
๙ กุมภาพันธ์
๒๕๕๘



















[๑] ราชกิจจานุเบกษา
เล่ม ๑๓๒/ตอนพิเศษ ๖ ง/หน้า ๔/๑๒ มกราคม ๒๕๕๘